Første spadestik er netop taget til et moderne uddannelsescampus på 28.000 kvadratmeter i centrum af Aalborg.

Det nye uddannelsescampus består af VUC&hf Nordjylland og SUSO Nord, der har dannet deres egen ejerforening. Det nye campus skal flytte ind i DSB's gamle godsbanearealer i Aalborg. Byggeriet giver de to skoler hver deres råderum og et stort fællesareal. - Det nordjyske campus bliver et dynamisk og fremtidssikret læringsmiljø, som giver flest mulige synergier for de to skoler. Byggeriet er skræddersyet til på en gang at udnytte fællesskabets muligheder, samtidig med at de to skoler kan bevare deres egen identitet. Og så får skolerne en maksimal udnyttelse af lokalerne, som gør det muligt at bruge penge på undervisning i stedet for rengøring, siger projektchef Jørn Porsgaard. Det nye campus er færdigt i 2014, og der vil starte 2200 kursister og 350 ansatte i 2014.